Die Boskapper | SkalkSkryf
« Dom, dommer, domste
Wilde Weste »
Januarie 16, 2010 deur Louwie
`n Gekkespul, sou `n mens kon sê. Teater van die absurde. Ook bekend as Die Lewe.
Hy was `n jong man, `n goeie mens, vol toekomsplanne vir hom en sy jong kinders en sy vrou. Dinsdag gaan ons hom begrawe. Motorongeluk laatnag op pad huis toe, nou omtrent drie maande na sy vriend Pieter Woest by sy slaghuis vermoor is.
Dries en Pieter, twee goeie mense, twee ouens wie se lewe nog oop voor hulle gelê het, wat voluit en selfs uitbundig gelewe het. Saam gejag, saam om die kampvuur gedrink en gelag het.
Hoekom hulle? Twee jong mans met jong kinders wat nog op skool is, die oudste twee dogters (waarvoor altwee pa's so ontsettend lief was) wat die jaar matriek skryf en volgende jaar universiteit toe moet gaan, kinders wat hulle pa nou nodig het. Hoekom?
Daar is siek mans daar buite wat hulle dogters verkrag, hulle vrouens slaan, wat suip en te donners lui is om `n dag se eerlike werk te doen, mans wat deur hulle eie vrouens en kinders dood gewens word.
Waarom die twee goeie ouens? Dries wat terg en spot en grappe maak, wat altyd sê "is geen probleem nie, ons help jou gou." wat bel na Pieter se dood en sê daar was `n probleem by die voerkraal maar hy het sommer die diere opgelaai en dit loop nou op sy plaas, moet nie worry nie. Dries met sy klein kerkie op sy plaas waar hy Sondag kerk hou vir sy werkers, dieselfde kerkie waaruit ons hom nou gaan begrawe.
Ek hoor hom nog lag toe ek Dinsdag op die selfoon met hom praat. Hy koop beeste op Warmbad se vendusie vir sy slagpale en is soos gewoonlik vol stories. `n Paar uur later, op pad huis toe is dit toe die einde van die pad vir hom.
Ons groet jou Dries, dit was goed om jou te ken.
Dit is soos dit moet wees, hoor ek Joh in al sy wysheid sê, en hy is reg. Vir elkeen op sy tyd, op sy manier. Maar dit maak die verlies nie makliker nie. Daar sal `n gat op die plaas wees waar jy elke keer gaan verwag om Dries se lyf te sien, waar jy gaan verwag om sy hand skielik van agter op jou skouer te voel en hy vir jou gaan sê "kyk daai bul, dis mos nou `n meneer van `n bul!"
Alles tevergeefs sê die Prediker, dis alles tevergeefs.
Die keer stuur ek die blomme vir jou Driesman, die bottel Shivas sal ek vir myself hou, ek dink ek het dit meer nodig as jy.
Posted in Louwie | Tagged begrafnis, Driesman, sekelman | 13 Kommentaar
op Januarie 16, 2010 at 11:12 nm Ek is Anna
Die prediker was 'n baie wyse man en ek is nogal lief vir hom. Om hoekom te vra help nooit want die antwoord is gewoonlik so groot dat ons dit nie kan begryp nie. Sterkte vir jou, en vir hulle.
op Januarie 17, 2010 at 12:47 nm Joh
Dis erg om twee goeie vrinde, goeie mense, so kort na mekaar te verloor. Sterkte vir julle en vir hulle gesinne.
op Januarie 17, 2010 at 7:17 nm Joh
Dis die een ding wat ons nie weet nie: wat is die dood. Al die biljoene wat ons vooruitgegaan het, al die groot geeste wat ons leiding probeer gee, al die kennis wat ons opgebou het oor die grootste goed tot die kleinste dingetjies, dis wat tevergeefs is.
Die boskapper vel die bome, sonner uitsonnering, sonner voorkeur, sonner liefde, sonner haat.
Al wat ons weet, wat ons ken, is die seer innie hart: ons weet nie hoekom nie, ons weet net dit is.
op Januarie 17, 2010 at 10:12 nm Louwie
Is so Joh. Klink net vir my na een helse vermorsing om biljoene bome te plant, dit af te kap, dit te laat lê en vrot word en die wurms dit te laat opvreet sonder om iets nuttigs daarmee te doen. Of gaan dit juis oor die wurms? Die bome is bysaak?
op Januarie 18, 2010 at 2:56 nm demoerin
Daar kan nut in selfs net 2 maande, 5 jaar, 25 jaar of dan 60 jaar wees. Dit is hartseer, en sal nooit lekker wees nie, maar wonder en vrae vra daaroor gaan dit nie verander nie. Vrae sonder antwoorde gaan mens onnodiglik depressief maak…. mens moet eerder saamleef met die feit dat enige iemand (jouself inkluis) enige tyd kan doodgaan, en dus leer LEEF!
op Januarie 21, 2010 at 1:05 nm Girl van die Suburbs
Dis altyd hartseer as jy iemand verloor… veral in die fleur van hul lewe.
op Januarie 21, 2010 at 8:20 nm Louwie
Girl, jy moes by die begrafnis gewees het. In die kerk het die plaaswerkers gevra om vir oulaas vir baas Dries te sing. Ongelooflik, die Afrika stemme opgehef in `n klaaglied vir `n laaste groet.
Toe tjank almal snot en trane.
Net jammer van die predikant wat toe staan en stront praat vir `n hele uur lank. Ek sou eerder na die werkers se sang gesit en luister het vir die uur.
Is maar so demoerin. Is alles deel van die lewe, die seer, die lekker, die dood en dit is soos dit moet wees, hoe onverstaanbaar dit ook al is.
Sê Skoonma, ja jongmense en goeie mense gaan dood want God wil mooi blomme ook in sy tuin hê.
Sê Elsa sover sy weet gaan net goeie mense Hemel toe, die ander gaan immers Hel toe, dus het God net mooi blomme in sy tuin?
op Januarie 22, 2010 at 8:00 vm demoerin
Weet jy Louwie, wonder ek nou. Ek lees deesdae aanhoudend oor die klomp nonsens wat predikante kwytraak. Ek was self laas jaar by so 'n begrafnis. Wonner wat gaan aan ❓ En ek raak sommer weer warm onder die koller as ek dink aan die kak wat hy aan al daardie mense as die waarheid verkoop het….
op Januarie 22, 2010 at 10:26 vm Girl van die Suburbs
Oi… ek kry nou sommer hoenervleis… my laaste begrafnis het ook 'n gesingery van swartwerkers gehad en daai sincerety sal my altyd bybly.
So aangeplak soos dit klink want almal se dit… vind ek rus in die wete die goeie mense is nou op 'n baie beter plek as ons… die lucky blixems!
op Januarie 22, 2010 at 8:31 nm Louwie
Demoerin ja, "die waarheid" is seker maar `n relatiewe ding. By `n begrafnis dink ek wil mense maar `n "versuikerde" weergawe van die storie hê, en dit is dalk ook maar goed vir die naasbestaandes in die swaar tyd.
Wat my hier demoerin gemaak het was dat die predikant sulke klein, nydige stekies na die oorledene bly gee het. Ek vermoed dit was omdat die ou sy rug op die kerk gedraai het.
Moet predikante nie verhewe wees bo sulke kleinlikhede nie? En die dooie kan homself nie eers verdedig nie!
Girl, die blixems het die stryd gestry, die wedloop voltooi en die swaar is vir ewig verby. Hulle is voorwaar gelukkig.
op Januarie 25, 2010 at 9:55 vm demoerin
😆 Die een waar ek laas jaar was het die oorledene nie eers gefeature in die preek nie, dit was alles oor hoe natuurrampe (bv. Tsunami) en terroriste aanvalle (9/11) God se straf is vir die mense… en nog beter, hy kon die sondes lys waarvoor hierdie mense gestraf is.
op Januarie 25, 2010 at 9:32 nm Louwie
As dit nie so tragies was nie demoerin, dan kon mens daaroor gelag het.
Wat my nog pla van deesdae se begrafnisse is die konsert wat in die kerk gehou word. Elkeen wil `n solo sing, `n gedig voorlees, `n roerende afskeidsbrief voordra so tussen die snot en trane deur sodat niemand regtig kan hoor wat gesê of gesing word nie.
Elsa sê vandag net vir my sy kom spook by my vir 7 dae en 7 nagte as ek so `n sirkus van haar begrafnis maak.
Gelukkig kan ek nie spoke sien nie, so sy sal my nie pla nie! Maar as ek by haar kom spook sal sy dit weet, ha ha. Sal haar `n les leer 😀
op Januarie 27, 2010 at 8:09 vm demoerin
😆 Ek het ook al oor die ding gewonder. Ek glo dit moet short en sweet wees, en dan moet almal pub toe om my LEWE te gaan vier.